Lucrătorii Serviciului Județean de Ambulanță Gorj au intervenit la aproximativ 400 de cazuri în cele două zile de Paști.
„Am avut 389 de solicitări în cele două zile de Paști“, a precizat Tiberiu Tătaru, directorul Serviciului Județean de Ambulanță Gorj.
Potrivit acestuia, cadrele medicale au intervenit la 12 accidente rutiere, iar zeci de gorjeni au mâncat și au consumat băuturi alcoolice în exces.
„S-au înregistrat, în cele două zile, 20 de cazuri de colici abdominale și 15 persoane care au acuzat probleme medicale din cauză că se aflau în stare de ebrietate. De asemenea, nouă persoane au manifestat agitație psihomotorie. Victima unui accident de circulație a fost transportată cu elicopterul SMURD la spitalul din Craiova.” a mai precizat Tiberiu Tătaru.